Посредством заједничког рођака, крајем јуна 1941. у Вељем Брду се сусрео са Блажом Јовановићем, руководиоцем Војне комисије при Покрајинским комитету КПЈ за Црну Гору, Боку и Санџак. Разговарали су Априлском рату и разлозима брзе пропасти Краљевине Југославије, о околностима насталим након напада на Совјетски Савез, као и о припремама за оружани устанак. Током разговора, Арсо се распитивао о судбини официра родом из Куча, Бјелопавлића, Зете и Љешљанске нахије, а од Блажа је сазнао да се на вези са комунистима већ налазе официри — Васо Вукичевић, Велимир Терзић, Перо Ћетковић, Јован Вукотић, Ђорђије Лашић, Павле Ђуришић и др. Потом су разговарали о групи официра из Пипера и Куча, као и могућности њиховог повезивања и укључивању у предстојећу борбу против окупатора. Тада је договорено да Арсо напише писмо својим пријатељима и поузданим колегама из војних школа и службе, које ће партијски курири однети на означене адресе.